معین الدین عقیل

ڈاکٹر معین الدین عقیل (پیدائش: 25 جون، 1946ء) پاکستان کے پاکستان سے تعلق رکھنے والے اردو زبان کے نامور نقاد، محقق اور اردو کے پروفیسر ہیں۔انہوں نے اپنی زندگی کا بیشتر حصہ اردو کی تدریس میں گزارا اور اٹلی، جاپان اور پاکستان کی مختلف جامعات میں تدریسی خدمات انجام دیں۔ ان کی تصنیف جنگ آزادی میں اردو کا حصہ کافی شہرت رکھتی ہے۔

خاندانی پس منظر 
معین الدین عقیل کے آبا و اجداد  کا تعلق مسلم ترکستان سے تھا، جو بہمنی سلاطین کے زمانے میں ہندوستان آئے۔ بیدر بہمنی سلطنت کا دار الحکومت تھا جس کے نواح لونی اور جنواڑا میں کچھ اراضی اس خاندان کو ملی تھی، جو سقوطِ مملکت حیدرآباد تک اس خاندان کی ملکیت رہی۔ اسی جائداد پر ڈاکٹر عقیل کے دادا سید وزیر الدین مسلم کش فسادت میں شہید ہوئے۔ اس وقت ڈاکٹر عقیل کے والد سید ضمیر الدین ریاست حیدرآباد کی سرکاری ملازمت میں تھے اور قریبی تاریخی شہر ادگیر میں تعینات اور مقیم تھے، اس لیے سید ضمیر الدین کا خاندان محفوظ رہا۔ یہیں 25 جون 1946ء کو ڈاکٹر عقیل کی پیدائش ہوئی۔ ادگیر کے دورانِ قیام پانچ سال کی عمر میں ناظرہ قرآن ختم کیا۔ تقسیم ہند کے بعد مسلم کش فسادات میں جب حالات زیادہ خراب ہو گئے تو اس خاندان نے مارچ 1953ء میں اپنی جائداد چھوڑ کر پاکستان ہجرت کی۔

تعلیم 
ڈاکٹر عقیل نے ابتدائی تعلیم کراچی میں حاصل کی۔ گورنمنٹ ہائی اسکول لانڈھی نمبر 1 سے 1963ء میں میٹرک کا امتحان پاس کیا۔ 1965ء میں اردو کالج سے انٹرمیڈیٹ، جامعہ کراچی سے  1968ء میں بی اے اور پھر اسی جامعہ سے 1969ء میں ایم اے (اردو) کی ڈگری فرسٹ کلاس فرسٹ پوزیشن میں حاصل کی، جس بنا پر انہیں انجمن ترقی اردو پاکستان بابائے اردو ایوارڈ ملا۔ انہیں ایم اے کی تعلیم کے دوران ہی تحقیق سے دلچسپی پیدا ہوئی اور باقاعدہ تحقیق کا آغاز کیا، تحریکِ پاکستان کا لسانی پس منظرکے عنوان سے تحقیقی مقالہ ڈاکٹر  ابو اللیث صدیقی کی نگرانی میں لکھا۔  ایم اے کی تکمیل کے بعد ڈاکٹر عقیل کی پہلی کتاب تحریک پاکستان اور مولانا مودودی 1971ء میں شائع ہوئی۔ 1975ء میں ڈاکٹر  ابو اللیث صدیقی کی زیرِ نگرانی تحریک آزادی میں اردو کا حصہ کے عنوان سے مقالہ لکھ کر پی ایچ ڈی کی سند حاصل کی۔ ڈاکٹر معین الدین عقیل کی ایک تالیف اردو کی اولین نسوانی خودنوشت: بیتی کہانی اور دیگر اہم تحقیقات کے اعتراف میں جامعہ کراچی نے 2003ء میں ڈی لٹ (ڈاکٹر آف لیٹرز) کی سند تفویض ہوئی، بیتی کہانی ریاست پٹودی کے نواب اکبر علی خان کی صاحب زادی شہریار بانو کی خودنوشت سوانح عمری ہے جسے مصنفہ نے 1885ء میں قلمبند کیا تھا۔ اس خودنوشت کو اردو کی اولین نسوانی خودنوشت ہونے کا درجہ حاصل ہے۔

ملازمت 
ڈاکٹر معین الدین عقیل نے 1967ء میں کراچی میں امریکی سفارت خانے میں اردو پڑھانے سے تدریس کے پیشے کا آغاز کیا۔ 1970ء میں پاکستان شپ اونر کالج کراچی سے وابستہ ہو گئے۔ 14 سال تک اسی کالج میں لیکچرار رہے۔ 1984ء میں جامعہ کراچی کے وائس چانسلر ڈاکٹر جمیل جالبی اور صدر شعبہ اردو جامعہ کراچی ڈاکٹر فرمان فتح پوری کی خواہش اور کوششوں سے انہوں وہ جامعہ کراچی سے منسلک ہو گئے، 2001ء میں اسی جامعہ میں شعبہ اردو کے پروفیسر کا مقرر ہوئے۔ 1968ء میں انہیں اورینٹل یونیورسٹی نیپلز، اٹلی سے ملازمت کی پیش کش ہوئی، یوں دو سال تک ڈاکٹر عقیل اس یونیورسٹی کے ایشین اسٹڈیز کے شعبے سے وابستہ رہے۔ اس دوران یورپ کی متعدد اہم جامعات کو دیکھ، وہاں کے کتب خانوں سے استفادہ کیا، اسکالرز سے ملے، توسیعی خطبات دیے اور سیمیناروں میں شرکت کی۔ 1993ء میں ٹوکیو یونیورسٹی آف فارن اسٹڈیز جاپان سے اردو کی تدریس کی پیش کش ہوئی، جہاں انہوں نے 2000ء تک تدریسی خدمات انجام دیں۔ اسی دوران جاپان کی دائتو بنکا یونیورسٹی سائیتاما سے منسلک ہو گئے۔ جاپان کی ان دونوں یونیورسٹیوں میں  پاکستان اسٹڈیز اور جنوبی ایشیا کے مسلمانوں کی تاریخ و ثقافت کے موضوعات پر پڑھاتے رہے اور اسکالرز کی تحقیقات میں معاونت بھی کرتے رہے۔ انہوں نے ٹوکیو میں جاپانی وزارت خارجہ کے لینگویج اسکول میں بھی پڑھایا۔ 2007ء میں اوساکا یونیورسٹی اور 2008ء میں کیوتو یونیورسٹی میں گریجویٹ اسکول آف ایشین افریقن ایریا اسٹڈیز سے بحیثیت ریسرچ فیلو وابستگی رہی۔ اس طرح تقریباً دس برس تک انہوں نے بیرونِ ممالک یونیورسٹیوں میں تدریسی خدمات انجام دیتے رہے۔ چار سال جامعہ کراچی کے صدر شعبہ اردو رہے، یہیں سے 2006ء میں سبکدوش ہوئے۔ اس کے بعد بین الاقوامی اسلامی یونیورسٹی اسلام آباد سے منسلک ہوئے۔یہاں چیئرمین شعبہ اردو اور ڈین فیکلٹی آف لینگویجز اینڈ لٹریچر کی حیثیت سے خدمات انجام دیں۔
 
انہوں نے نہ صرف اردو کی تعلیم و تدریس اور تحقیق میں نمایاں کارکردگی کا مظاہرہ کیا بلکہ عالمی سطح پر اردو کو روشناس کروانے کے لیے اپنے کتب خانہ کا 80 فیصد یعنی 27 ہزار کتابیں 2012ء میں جاپان کی کیوتو یونی ورسٹی کو ہدیہ کر دیں جو اب وہاں ایک وقیع کتب خانے کے ایک گوشہ میں عقیل کلیکشن کے نام سے موجود ہیں۔

تدریسی و انتظامی تجربہ

بیرونِ ملک 
 وزیٹنگ لیکچرر،اورینٹل یونیورسٹی نیپلز، اٹلی (اکتوبر 1986ء - ستمبر 1987ء)
 وزیٹنگ پروفیسر، ٹوکیو یونیورسٹی آف فارن اسٹڈیز، جاپان (اپریل 1993ء - مارچ 2000ء )
 وزیٹنگ پروفیسر، دائتو بنکا یونیورسٹی، سائیتاما، جاپان (اپریل 1993ء - مارچ 2000ء )
 وزیٹنگ پروفیسر / فیلو، ریسرچ انسٹی ٹیوٹ فار ورلڈ لینگویجز، اوساکا یونیورسٹی، جاپان (اکتوبر 2007ء - مارچ 2008ء )
 وزیٹنگ فیلو، دائتو بنکا یونیورسٹی، سائیتاما، جاپان (جولائی - ستمبر 2008ء )
 وزیٹنگ پروفیسر / فیلو، گریجویٹ اسکول آف ایشین افریقن ایریا اسٹڈیز، کیوتو یونیورسٹی، جاپان (جولائی 2008ء - اکتوبر 2008ء )
 استاد اردو زبان،امریکی کونصلیٹ جنرل، کراچی (1969ء - 1972ء)
 اگزامنر،انٹرنیشنل بیکالوریٹ آرگنائزیشن، کارڈف، مملکت متحدہ (ستمبر 2000ء - مئی 2008ء)

اندرونِ ملک 
 پروفیسر، ایسوسی ایٹ پروفیسر، اسٹنٹ، پروفیسر اور لیکچرر، شعبہ اردو، جامعہ کراچی (اکتوبر 1970ء - جون 2006ء )
 ڈائریکٹر، شعبہ تصنیف، تالیف و ترجمہ، جامعہ کراچی (فروری 2002ء - جولائی 2003ء )
 رکن، مجلس اعلیٰ تعلیم و تحقیق، جامعہ کراچی (فروری 2002ء - فروری 2005ء)
 ڈائریکٹر، ایوننگ پروگرام، جامعہ کراچی (جولائی 2003ء - جنوری 2004ء )
 ڈائریکٹر، اسٹوڈنٹس گائڈنس، کونسلنگ اینڈ پلیسمنٹ بیورو، جامعہ کراچی (دسمبر 2003ء - فروری 2004ء )
 پروفیسر / چیئرمین، شعبہ اردو، بین الاقوامی اسلامی یونیورسٹی اسلام آباد (اکتوبر 2008ء - فروری 2010 )
 پروفیسر / ڈین، فیکلٹی آف لینگویجز اینڈ لٹریچر، بین الاقوامی اسلامی یونیورسٹی اسلام آباد (مارچ 2010ء - اکتوبر 2010 )

شادی اور اولاد 
فروری 1978ء میں ڈاکٹر معین الدین عقیل کی شادی ریڈیو پاکستان کے سابق اسٹیشن ڈائریکٹر اور بہادر یار جنگ کے خاص شاگرد اور غالب کے فارسی خطوط کے مترجم محمد عمر مہاجر کی دختر فریسہ عقیل سے ہوئی۔  رمیسا نوین ان کی اکلوتی اولاد ہیں۔

اعزازات 
 2023ء - ستارہ امتیاز  
 2013ء - آرڈر آف رائزنگ سن  (جاپان کا اعلیٰ ترین اعزاز سول ایوارڈ
 1984ء - بیسٹ ٹیچر -  (علامہ اقبال اوپن یونی ورسٹی اسلام آباد کی جانب سے دیا گیا)
 1969ء - بابائے اردو ایوارڈ -  (انجمن ترقی اردو پاکستان کی جانب سے وصول کیا)

تصانیف و تالیفات 
 تحریکِ پاکستان اور مولانا مودودی، کراچی، 1971ء
 تحریکِ آزادی میں اردو کا حصہ، انجمن ترقی اردو پاکستان، 1976ء (اشاعتِ ثانی مجلس ترقی ادب لاہور، 2008ء)
 اقبال اور کلامِ اقبال (بہ اشتراک مرزا ظفر الحسن، مشفق خواجہ)، ادارۂ یادگار غالب، کراچی، 1977ء
 اشاریہ کلام فیض، ادارۂ یادگار غالب، کراچی، 1977ء
 ایک نادر سفرنامہ (دکن کے اہم مقامات کے احوال و کوائف)، مکتبہ اسلوب، کراچی، 1982ء
 دکن اور ایران (سلطنت بہمنیہ اور ایران کے علمی و تمدنی روابط) ، شمیم بک ایجنسی، کراچی، 1983ء
 کلامِ نیرنگ، مکتبہ اسلوب، کراچی، 1983ء
 مسلمانوں کی جدوجہد آزادی، مکتبہ تعمیر انسانیت، لاہور، 1984ء
 اقبال اور جدید دنیائے اسلام، مکتبہ تعمیر انسانیت، لاہور، 1986ء
 ڈاکٹر اشتیاق حسین قریشی (کتابیات)، مقتدرہ قومی زبان، اسلام آباد، 1987ء
 پاکستان میں اُردو تحقیق : موضوعات اور معیار، انجمن ترقی اردو پاکستان، کراچی، 1987ء
 منتخبات اخبار اُردو، مقتدرہ قومی زبان، اسلام آباد ، 1988ء
 منتخبات اُردو نامہ (جلد اول)، مقتدرہ قومی زبان، اسلام آباد ، 1988ء
 دکن کا عہدِ اسلامی (بہ اشتراک عمر خالدی)، مجلس تاریخ دکن، کراچی، 1993ء
 مدح و قدح دکن (بہ اشتراک عمر خالدی)، مجلس تاریخ دکن، کراچی، 1993ء
 پاکستان میں اُردو ادب: محرکات و رجحانات کا تشکیلی دور، ابو الکلام آزاد ریسرچ انسٹی ٹیوٹ پاکستان، کراچی، 1995ء
 کلامِ رنجور عظیم آبادی،خدا بخش اورئینٹل پبلک لائبریری، پٹنہ، 1996ء
 Iqbal, from Finite to Infinite: Evolution of the Concept of Islamic Nationalism in British India,1996
 نادراتِ ادب، الوقار پبلیکیشنز، لاہور، 1997ء
 پاکستانی غزل: تشکیلی دور کے رویے اور رجحانات، ابو الکلام آزاد ریسرچ انسٹی ٹیوٹ پاکستان، کراچی، 1997ء
 امیر خسرو: فرد اور تاریخ، ابو الکلام آزاد ریسرچ انسٹی ٹیوٹ پاکستان، کراچی، 1997ء
 جہاتِ جہد آزادی، الوقار پبلیکیشنز، لاہور، 1998ء
 بیاضِ رنجور عظیم آبادی،خدا بخش اورئینٹل پبلک لائبریری، پٹنہ، 1998ء
 سقوطِ حیدرآباد (بہ اشتراک عمر خالدی)، دار الاشاعت کل ہند مجلس تعمیرِ ملت،حیدرآباد دکن، 1998ء
 پاکستانی زبان و ادب: مسائل و مناظر، الوقار پبلی کیشنز، لاہور، 1999ء
 کلماتِ آبدار، بہادر یار جنگ اکادمی، کراچی، 1999ء
 فتح نامہ ٹیپو سلطان، الوقار پبلی کیشنز، لاہور، 1999ء
 Resurgence of Muslim Separatism in British India, 2001
 تذکرہ علمائے سیتاپور، فضلی سنز کراچی، 2006ء
 بیتی کہانی (اُردو کی اولین نسوانی خودنوشت اور تاریخ پاٹودی کا بنیادی مآخذ)، القمر انٹرپرائزز، لاہور، 2006ء
 انتخابِ کلام داغ، اوکسفرڈ یونیورسٹی پریس، کراچی، 2008ء
 انتخابِ کلام خواجہ میر درد، اوکسفرڈ یونیورسٹی پریس، کراچی، 2008ء
 رسمیاتِ مقالہ نگاری، پاکستان اسٹڈی سینٹر، جامعہ کراچی، 2009ء
 انتخابِ کلام حسرت، اوکسفرڈ یونیورسٹی پریس، کراچی، 2009ء
 انتخابِ کلام غلام بھیک نیرنگ، اوکسفرڈ یونیورسٹی پریس، کراچی، 2010ء
 معیاری اردو قاعد، مقتدرہ قومی زبان، اسلام آباد، 2010ء
 میرا اردو قاعد، شیخ شوکت علی اینڈ سنز، کراچی، 2010ء
 مشرقِ تاباں: جاپان میں اسلام، پاکستان اور اردو ادب کا مطالعہ، پورب اکیڈمی، اسلام آباد، 2010ء
 Source Material in Modern South Asian Languages, Iqbal Academy, Lahore, 2010
 رفت و بود (ڈاکٹر ابو اللیث صدیقی کی خودنوشت کی تدوین)، ادارۂ یادگار غالب، کراچی، 2011ء
 چمنِ اردو، شیخ شوکت علی اینڈ سنز، کراچی، 2011ء
 سیر الاقطاب (تدوین)، اوکسفرڈ یونیورسٹی پریس، کراچی، 2011ء
 سفرنامہ مخدوم جہانیاں جہاں گشت (تدوین)، اوکسفرڈ یونیورسٹی پریس، کراچی، 2011ء
 تاریخچہ چاپ ہائے فارسی در شبہ قارہ (فارسی سے ترجمہ ڈاکٹر عارف نوشاہی)، آئینہ میراث، تہران، 2012ء
 میرا کتب خانہ: نوعیت، انفرادیت اور مستقبل، بزمِ تخلیقِ ادب، کراچی، 2012ء
 انتخابِ کلام تاثیر، اوکسفرڈ یونیورسٹی پریس، کراچی، 2012ء
 انتخابِ کلام رنجور عظیم آبادی، اوکسفرڈ یونیورسٹی پریس، کراچی، 2012ء
 انتخابِ کلام نادر کاکوروی، اوکسفرڈ یونیورسٹی پریس، کراچی، 2013ء
 انتخابِ کلام امیر مینائی، اوکسفرڈ یونیورسٹی پریس، کراچی، 2013ء
 نادراتِ غالب لائبریری، مغربی پاکستان اردو اکیڈمی، لاہور، 2014ء
 نو آبادیاتی عہد میں مسلمانانِ جنوبی ایشیا کے افکارِ سیاسی کی تشکیلِ جدید، اسلامک ریسرچ اکیڈمی، کراچی، 2014ء
 جنوبی ایشیا میں طباعت کا آغاز و ارتقا، شعبہ ابلاغِ عامہ، جامعہ کراچی، 2014ء
 انتخابِ کلام خوشی محمد ناظر، اوکسفرڈ یونیورسٹی پریس، کراچی، 2014ء
 اُردو تحقیق (صورت حال اور تقاضے)، القمر انٹرپرائزز،2014ء، اشاعت دوم
 تاریخِ ادبیاتِ اردو (گارساں د تاسی کی کتاب کی ترتیب، تدوین، تقدیم)، پاکستان اسٹڈی سینٹر، جامعہ کراچی، 2015ء
 اردو کے نادر سفرنامے، سنگ میل پبلی کیشنز، لاہور، 2015ء
 مسلم ہندوستان: تاریخ، تہذیب اور ادب، سنگ میل پبلی کیشنز، لاہور، 2015ء
 جنوبی ایشیا کی تاریخ نویسی: نوعیت، روایت اور معیار، نشریات، لاہور، 2015ء
 کلکتہ میں اردو کے نادر ذخائر، انجمن ترقی اردو، نئی دہلی، 2016ء (اشاعتِ ثانی مجلس ترقی ادب لاہور)
 اقبال حیات و فکر کے نئے گوشے، نشریات، لاہور، 2016ء
 افکارِ سیاسی کی تشکیلِ جدید: سید احمد خاں اور اقبال، مکتبہ تعمیرِ انسانیت، لاہور، 2017
 اسبابِ بغاوتِ ہند (تدوین)، اوکسفرڈ یونیورسٹی پریس، کراچی، 2017ء
 انتخابِ کلام تلوک چند محروم، اوکسفرڈ یونیورسٹی پریس، کراچی، 2017ء
 انتخابِ کلام نواب محمد مصطفٰی خاں شیفتہ، اوکسفرڈ یونیوسٹی پریس، کراچی، 2017ء
 اختر و اقبال: تضمین بر کلام اقبال (تدوین)، دار النعمان، لاہور، 2017ء
 جامعہ کراچی کے شعبہ اردو کا المیہ، لائبریری پروموشن بیورو،کراچی، 2017ء
 نظریہ پاکستان اور قائد اعظم: مقاصد، جدوجہد اور حاصلات، مکتبہ تعمیرِ انسانیت، لاہور، 2019ء
 تاریخ و آثار دہلی (مرتب)، انجمن ترقی اردو (ہند)، نئی دہلی، 2019ء
 ہماری تعلیم اور ہماری جامعات صورت حال اور تقاضے، ادارہ تعلیمی تحقیق تنظیم اساتذہ پاکستان، لاہور
 میر تقی میر کا غیر مطبوعہ دیوانِ ہفتم: دریافت اور انکشاف، سنگ میل پبلی کیشنز، لاہور
 مولانا سید ابوالاعلیٰ مودودیؒ تاریخ سازی و تاریخ نویسی کی منفرد جہات، اسلامک پبلی کیشنز (پرائیوٹ) لمیٹڈ، لاہور
 Approaches to the Studies in Socio-Cultural Muslim South Asia and the World, Sang-e-Meel Publications, Lahore, 2022
 تاریخِ ادبیاتِ اردو (گارساں د تاسی کی کتاب کی ترتیب، تدوین، تقدیم)،سنگ میل پبلی کیشنز، لاہور، 2022ء
 راست اقدام: تحریکِ آزادی کے دوران مسلم سیاست کا انقلابی اقدام، اقبال چیئر، علامہ اقبال اوپن یونیورسٹی، اسلام آباد، 2023ء

بیرونی روابط 
 ریختہ ویب گاہ پر ڈاکٹر معین الدین عقیل کی کتب

حوالہ جات 

1946ء کی پیدائشیں
اردو تنقید نگار
اردو غیر افسانوی مصنفین
اردو محققین
بقید حیات شخصیات
بین الاقوامی اسلامی یونیورسٹی اسلام آباد کا تدریسی عملہ
پاکستانی ادبی نقاد
پاکستانی سرکاری ملازمین
پاکستانی ماہرین تعلیم
پاکستانی محققین
پاکستانی مسلم شخصیات
پاکستانی معلمین
جامعہ کراچی کا تدریسی عملہ
حیدرآباد، بھارت کی شخصیات
فضلا جامعہ کراچی
کراچی کے مصنفین
پاکستانی علما
اردو مصنفین
Short description is different from Wikidata